Ir-Regolament tal-Kunsill (KEE) Nru 1043/94
tat-12 ta' April 1994
li jemenda r-Regolament Nru 3680/93 li jistabbilixxi ċerti miżuri ta' konservazzjoni u amministrazzjoni għar-riżorsi tas-sajd fiż-Żona Regolatorja kif definita fil-Konvenzjoni dwar il-Kooperazzjoni Multilaterali Futura dwar is-Sajd fl-Atlantiku tal-Majjistral
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KEE) Nru 3760/92 ta' l-20 ta' Diċembru 1992 li jistabbilixxi sistema tal-Komunità għas-sajd u l-akwakultura [1], u inpartikolari l-Artikolu 8 ta' l-istess Regolament,
Wara li kkunsidra l-proposta mill-Kummissjoni,
Billi r-Regolament (KE) Nru 3680/93 [2] jistabbilixxi kwoti għall-Istati Membri fiż-Żona Regolatorja tal-NAFO għall-1994;
Billi dawn il-kwoti kkorispondew mal-proposti addottati min-NAFO fil-laqgħa annwali ta' l-1993;
Billi l-Kummissjoni tas-Sajd tan-NAFO, fil-laqgħa speċjali tagħha ta' Frar 1994, addottat proposta għas-sajd tal-merluzz fid-diviżjoni 3NO tan-NAFO għall-1994, fid-dawl ta' l-evidenza xjentifika li turi li proporzjon għolja ħafna tal-bijomassa ta' din il-ħażna huwa ħut ta' daqs inqas minn dak stipulat;
Billi l-Kummissjoni tas-Sajd tan-NAFO ippropona deroga mir-regola għad-daqs tal-malju ġenerali ta' 130 mm għax-xbieki magħmula mill-poliamide;
Billi r-Regolament (KEE) Nru 3680/93 għandu għaldaqstant jiġi emendat,
ADOTTA DAN IR-REGOLAMENT:
L-Artikolu 1
Ir-Regolament (KE) Nru 3680/93 qiegħed jiġi emendat kif ġej:
1. Fl-Artikolu 4(1) is-segwenti għandu jiġi miżjud wara t-tieni subparagrafu:
"Għall-ixbieki magħmula mill-fibri ta' poliamide, il-minimu ekwivalenti ta' daqs tal-malju għandu jkun ta' 120 mm. Bastimenti li jużaw dawn il-materjali sejrin ikollhom abbord ċertifikati, maħruġin mill-awtoritajiet kompetenti tal-bandiera ta' l-Istat Membru, li jiċċertifikaw illi l-fibri fix-xibka użata jkunu magħmula mill-poliamide."
2. L-ewwel paġna ta' l-Anness I sejjer jiġi mibdul permezz ta' l-Anness għal dan ir-Regolament.
L-Artikolu 2
Dan ir-Regolament sejjer jidħol fis-seħħ fil-ġurnata tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fit-12 ta' April 1994.